Σύμφωνα με δημοσίευμα του αστυνομικού ιστότοπου bloko.gr, διαπιστώθηκε πως αρκετοί εκ των ειδικών φρουρών που μόλις πριν λίγες εβδομάδες ανέλαβαν υπηρεσία στην ΕΛΑΣ είχαν βεβαρημένο ποινικό παρελθόν για διάφορα αδικήματα, για τα οποία δεν είχε λάβει γνώση η αρχή που διενέργησε τον διαγωνισμό. Μάλιστα, οι ίδιες πληροφορίες ανεβάζουν τον αριθμό των περιπτώσεων σε διψήφιο αριθμό.

Κατά τις ίδιες πληροφορίες, η αρμόδια επιτροπή που ανέλαβε τον έλεγχο των στοιχείων των αστυνομικών που προσελήφθησαν διαπίστωσε προβλήματα στα δικαιολογητικά αρκετών περιπτώσεων, εκθέτοντας τις αρχές για τον πλημμελή τους έλεγχο στις αιτήσεις. Από τον έλεγχο προέκυψε τόσο πως κάποιοι έχουν ποινικό μητρώο, όσο και πως σε κάποιες περιπτώσεις έχουν δηλώσει τίτλους σπουδών που δεν κατέχουν, όπως πλαστά πτυχία αγγλικών.

Σημειώνεται πως το δημοσίευμα επικαλείται πηγές της αστυνομίας που υποστηρίζουν πως «εξαιτίας της φύσης του διαγωνισμού», είχε ζητηθεί από τους διαγωνιζόμενους να υπογράψουν υπεύθυνη δήλωση, κατά την οποία διαβεβαίωναν πως δεν έχουν ποινικό μητρώο, καθώς και πως είναι κάτοχοι τίτλων σπουδών.

Το ίδιο δημοσίευμα αναφέρει πως σε όσες περιπτώσεις διαπιστωθούν πλαστά πιστοποιητικά ή ποινικό παρελθόν θα αποβληθούν από την αστυνομία και θα αναπληρωθούν από τους επιλαχόντες, ωστόσο αξίζει να σημειωθεί πως παρά το ότι έχει περάσει τουλάχιστον ένα εικοσιτετράωρο από το δημοσίευμα, δεν έχει υπάρξει η παραμικρή επίσημη αντίδραση από πλευράς αστυνομίας, ούτε από το υπουργείο Προστασίας του Πολίτη.